## Pravilnik o mjerama za suzbijanje i iskorjenjivanje enzootske leukoze goveda

### NN 30/2006 (17.3.2006.), Pravilnik o mjerama za suzbijanje i iskorjenjivanje enzootske leukoze goveda

# MINISTAR POLJOPRIVREDE, ŠUMARSTVA I VODNOGA GOSPODARSTVA

**721**

Na temelju članka 41. stavka 6. Zakona o
veterinarstvu (»Narod­ne novine«, broj 70/97, 105/01 i 172/03), ministar
poljoprivrede, šumarstva i vodnoga gospodarstva donosi

## PRAVILNIK

### O MJERAMA ZA SUZBIJANJE I ISKORJENJIVANJE ENZOOTSKE LEUKOZE GOVEDA

POGLAVLJE I.

*Područje primjene*

Članak 1.

Ovim se Pravilnikom propisuju mjere za
suzbijanje i iskorjenjivanje enzootske leukoze goveda.

*Pojmovnik*

Članak 2.

U ovom Pravilniku pojedini pojmovi imaju sljedeće
značenje:

a) »stada službeno slobodna od enzootske leukoze goveda«: stada
koja udovoljavaju uvjetima propisanim u Pravilniku o veterinarsko--zdravstvenim
uvjetima za stavljanje u promet goveda i svinja;

b) »sumnjiva životinja«: svako govedo koje pokazuje
simptome koji ukazuju na moguću prisutnost enzootske leukoze goveda, te u kojega prisutnost enzootske
leukoze goveda nije službeno potvrđena niti
isključena;

c) »ovlašteni veterinar«: veterinar koji je
imenovan ovlaštenim u skladu sa Zakonom o veterinarstvu;

d) »prijevozna sredstva«: cestovna, željeznička
i zračna prijevoz­na sredstva ili njihovi dijelovi, zajedno s opremom za
utovar, teretni prostor brodova te kontejneri za kopneni, pomorski i zračni
prijevoz životinja;

e) »nadležno tijelo«: Uprava za veterinarstvo
Ministarstva poljo­privrede, šumarstva i vodnoga
gospodarstva.

POGLAVLJE II.

*Opće odredbe*

Članak 3.

U svrhu skraćivanja vremenskog razdoblja
potrebnog za iskorjenjivanje enzootske leukoze goveda prema programima koji se provode, treba poduzeti
sljedeće:

a) Program iskorjenjivanja enzootske
leukoze goveda mora osigurati da su sva goveda pod
nadzorom.

b) Vlasnicima se mora osigurati naknada za
zaklane životinje u skladu s njihovom tržišnom vrijednosti.

c) Broj laboratorijskog osoblja i uvjeti za
provođenje laboratorijske dijagnostike moraju biti na zadovoljavajućoj razini
koja omogućava provođenje Programa iz točke a) ovoga članka.

d) Propisane mjere za suzbijanje enzootske leukoze goveda moraju
se sustavno primjenjivati.

Članak 4.

1) Za potrebe kontrole i nadzora kretanja i
prometa životinja, sva goveda moraju biti označena i registrirana u skladu s
posebnim propisima.

2) Nadležno tijelo mora voditi i redovno
obnavljati službenu evi­denciju stada goveda u
Programu iskorjenjivanja enzootske leukoze goveda, klasificiranih prema njihovom zdravstvenom
statusu.

POGLAVLJE III.

SUZBIJANJE I
ISKORJENJIVANJE ENZOOTSKE LEUKOZE GOVEDA

Članak 5.

Zabranjeno je:

a) liječenje goveda oboljelih od enzootske leukoze goveda i

b) cijepljenje goveda protiv enzootske
leukoze goveda.

*Potvrđeni slučaj enzootske leukoze goveda*

Članak 6.

Oboljelima od enzootske
leukoze goveda smatraju se goveda kod kojih se
dijagnostičkom laboratorijskom metodom utvrdi pozitivna reakcija u skladu s
Dodatkom D Pravilnika o veterinarsko--zdravstvenim uvjetima za stavljanje u
promet goveda i svinja.

*Dijagnostičko pretraživanje*

Članak 7.

Dijagnostičko pretraživanje i tumačenje
rezultata provodi se u skladu s Dodatkom D Pravilnika o veterinarsko-zdravstvenim
uvjetima za stavljanje u promet goveda i svinja, odnosno Priručnikom o
dijagnostičkim testovima i cjepivima Međunarodne organizacije za zdravlje
životinja (OIE).

*Sumnja na bolest na gospodarstvu*

Članak 8.

O sumnji na pojavu ili pojavi enzootske leukoze goveda, a
posebno o nalazu tumora limfnoga sustava i drugih organa goveda, veterinar mora
odmah obavijestiti nadležni veterinarski ured u skladu s posebnim propisima.

Članak 9.

1) U slučaju sumnje na enzootsku
leukozu goveda veterinarski inspektor mora odmah
provesti nadzor kako bi se potvr­dila ili isključila
prisutnost bolesti u stadu, te narediti sljedeće mjere:

a) stavljanje stada pod službeni nadzor,

b) odvajanje i izolaciju unutar stada goveda
sumnjivih na enzootsku leukozu
goveda,

c) zabranu osjemenjivanja
i pripusta goveda sumnjivih na enzootsku leukozu goveda,

d) zabranu korištenja i isporuke mlijeka krava
iz zaraženog stada u objekte za obradu i preradu mlijeka (mljekara), osim radi odgo­varajuće termičke obrade, ne dovodeći u pitanje
posebne propise o hrani,

e) zabranu iznošenja hrane za životinje koja je
bila ili je mogla biti u kontaktu s govedima sumnjivim na enzootsku
leukozu goveda,

f) zabranu uporabe zajedničkih napajališta,

g) zabranu iznošenja stajskog gnoja i gnojevke s gospodarstva,

h) zabranu uvođenja u stado ili stavljanja u
promet životinja iz stada, osim upućivanja na prisilno klanje.

2) Mjere iz stavka 1. ovoga članka ostaju na
snazi sve dok se sum­nja na
prisutnost enzootske leukoze
goveda u stadu službeno ne isključi.

*Potvrđena bolest na gospodarstvu*

Članak 10.

1) Kad je enzootska leukoze goveda službeno potvrđena u stadu nadležni
veterinarski inspektor mora, osim mjera iz članka 9. ovoga Pravilnika, na
zaraženom gospodarstvu narediti sljedeće mjere:

a) hranjenje životinja mlijekom od zaraženih
krava dopušta se samo nakon njegove odgo­varajuće
termičke obrade ili nakon što je mlijeko upućeno u mljekaru gdje se termički
obrađuje, dok se hranje­nje životinja mlijekom koje
nije prošlo termičku obradu može dopustiti samo u stadima u kojima su sve
životinje namijenjene klanju u skladu s člankom 11. ovoga Pravilnika,

b) obradu cijelih trupova, polovica, četvrtina,
komada trupova i iznutrica zaraženih životinja koje su namijenjene hranjenju
životinja, na način kojim se sprječava širenje enzootske
leukoze goveda.

2) Kad je enzootska leukoza goveda službeno potvrđena u stadu nadležni
veterinarski inspektor mora provesti nadzor nad objektima za preradu nejestivih
nusproizvoda životinjskog podrijetla kako bi utvrdio da nema opasnosti od
širenja enzootske leukoze
goveda putem životinjskih proizvoda proizvedenih u navedenim objektima.

3) Posjednik je dužan izvijestiti ovlaštenog
veterinara o svakom uginuću ili prisilnom klanju goveda na svome gospodarstvu.

Članak 11.

Nadležno tijelo donosi Program iskorjenjivanja enzootske leukoze goveda kojim
određuje:

a) klanje svih goveda iz stada u kojemu je enzootska leukoza goveda službeno
potvrđena, u roku kojega odredi nadležno tijelo,

b) klanje goveda u kojih je službeno potvrđena enzootska leukoza goveda te onih
životinja koje nadležno tijelo smatra zaraženima, što je prije moguće, a
najkasnije u roku 30 dana nakon što je njihov posjednik ili odgovorna osoba
službeno izviještena o rezultatima testiranja te o svojoj obvezi da, prema
Programu, uputi zaražena goveda na klanje u navedenom roku.

Članak 12.

U slučaju klanja iz članka 11. ovoga Pravilnika:

a) ni jedno govedo ne smije napustiti predmetno
stado osim uz dozvolu nadležnog tijela radi prisilnog klanja,

b) kako bi se potvrdilo da je bolest u stadu
suzbijena, moraju se provesti testiranja na enzootsku
leukozu goveda na predmetnome stadu,

c) u stado se mogu uvoditi samo životinje
podrijetlom iz stada za koja nadležno tijelo utvrdi da nisu zaražena enzootskom leukozom goveda.

Članak 13.

1) Nakon klanja goveda iz članka 11. ovoga
Pravilnika, a prije uvođenja novih životinja u stado, staje i druge nastambe u
kojima se drže životinje, te svi kontejneri, oprema te ostali predmeti
korišteni u radu sa životinjama, moraju se oprati i dezinficirati pod kontrolom
i prema uputama ovlaštenog veterinara.

2) Sva prijevozna sredstva, kontejneri i oprema
moraju se oprati i dezinficirati nakon prijevoza životinja ili materijala koji
potječu od zaraženih životinja ili materijala i tvari koje su bile u kontaktu s
tim životinjama. Mjesta za utovar zaraženih životinja moraju se oprati i
dezinficirati nakon uporabe.

3) Za dezinfekciju se koriste sredstva odobrena
u skladu s poseb­nim
propisima.

Članak 14.

Posjednik životinja mora osigurati da goveda
podrijetlom iz stada za koja se ne sumnja da su zaražena, ne dođu u kontakt s
govedima iz stada koja nisu jednakog zdravstvenog statusa

POGLAVLJE IV.

*Završne odredbe*

Članak 15.

Danom stupanja na snagu ovoga Pravilnika
prestaje važiti Pravilnik o mjerama za suzbijanje i iskorjenjivanje enzootske leukoze goveda
(»Narodne novine«, br. 67/1991).

Članak 16.

Ovaj Pravilnik stupa na snagu 1. siječnja 2007.
godine.

Klasa: 011-02/05-01/82

Urbroj: 525-01-06-1

Zagreb, 23. siječnja 2006.

Ministar

**Petar Čobanković**, v. r.

Pravilnik, NN 30/2006-721